Plijet bras ma oan bet gant Le monde de Buster gant ar memes skrivagner, non ket bet evit chom hep kemer hennezh el levraoueg. Neo ket daou levr disheñvel mat e gwirionez, o vezañ mo deus Buster hag Hodder ar memes temz-spered, ha neo ket unan boutin. O daou e vevont un tammig e-kichen ar re all hep bezañ anavezet ganto penn-da-benn, ha ne vag nag an eil nag egile an disterañ chwervoni ouzh ar re o lak a-gostez. Kenkoulz lavaret neo ket gwall realist al levr-mañ, ha koulskoude… daoust ma ne rafe ket kalz a ziforch Hodder etre ar vuhez war hun hag an hini war zihun ez eus ur bern munudoù o tiskouez gwirionded an dud hag an traoù tro-dro dezhañ : emzalch e dad e-keñver ar sorbiennoù a enroll an tad-kozh…  Pinvidik e kavan e dudennoù a eil renk : gouzout a ra chom hep reiñ alchwez o  zemz-spered diouzhtu : tudenn Filip amañ da skouer. Mont a ra un disterig re bell a-wezhioù, kuit da leuskel al lenner da grediñ emañ o lenn traoù gwir… arabat disoñjal eo un arvest, traoù marzhus, arabat kouezhañ e pej ar wirionez rik !  Plijus eo kavanded Hodder hag an holl dudennoù diheñchet tamm-pe-damm a vev tro-dro dezhañ, kontet eo gant kalz a varzhoniezh ha gant fent ivez. Nem eus ket kavet gwall zedennus an arguzenn, istor ar voudig, met ne vern, bed Bjarne Reuter dre vras a gavan marzhus ha  dibar. Non ket souezhet en dije gounezet ur bern prizioù lennegel evit e oberennoù evit ar yaouankiz.